Augsburgi tänavakunst

**Augsburgi tänavakunst** (ka grafiti, grafiito) on Saksamaal Augsburgis valdavalt avalikus ruumis nähtav ja reeglina pinna omaniku loata loodud kunstiteos või sõnum.

2017. aastal tegutses Augsburgis hinnanguliselt 50 tänavakunstnikku.

## Ajalugu
Jälgi grafitist leiab Augsburgist mitme sajandi tagant, nii on Augsburgi vanalinna Rotes Tor (ee k *punane värav*) piirkonna haigemajas leitud ja säilitatud märke grafitist. Grafitit on linnas kasutatud ka näiteks toimetulekuraskustes leibkondadele majutuse kaotamise ning parklate tarvis majade lammutamise vastu protestimiseks 1979. aastal.

## Lubatud ja keelatud

Kuigi Augsburgis on tänavakunst selle vabas vormis keelatud ning tabatuid karistatakse karmide rahatrahvidega, äärmisel juhul ka vangistusega, on siiski linnas võimalik karistuskartuseta tänavakunstiga tegeleda. Selleks on rühmitus Die Bunten ('kirevad', 'värvilised' või 'kirjud') koostöös linnavalitsusega loonud 2010. aastal ettevõtmise Schwabenwand (ee k *švaabisein*) raames üle linna seitse punkti, kus saab legaalselt tänavakunsti luua.

"Seinad" asuvad:

* Augsburgi ülikooli lähedal Haunstetter Straße tunnelis
* Göggingeni linnaosas Pfarrer-Bogner Straße silla all
* Haunstetteni linnaosas Rentmeisterstraße tunnelis
* Kesklinnas St. Ursula staadionil
* Lechhauseni linnaosa Lechi jõeäärses pargis Flößerpark
* Friedbergi linnaosa tunnelis

Tänavakunstikohtadele lisaks pakutakse igal aastal konkursi raames "stipendiume" ehk tasuta spreipurke, abi, visandiraamatut, mentorit jne oma teoste loomiseks.

Lisaks teeb sama rühmitus koostööd linnale kuuluva linnamajandusettevõttega SWA (Stadtwerke Augsburg), mis korraldab Augsburgi ühistransporti, elektri- ja veevarustust. Alates 2012. aastast saab konkursi korras SWA-le kuuluvaid pumbajaamu ja elektrikappe värvida, tingimuseks on sealjuures teose seos SWA teenustega.

Tänavakunsti loomiseks korraldatakse ka õppetubasid ja koolitusi. Samuti valmib igal aastal toimuva Friedensfest festivali raames alates 2013. aastast suur seinamaaling*.*

Lubatud tänavakunsti projektide, kohtade, õpitubade ja ürituste eesmärk on vähendada linnas keelatud tänavakunsti, kuid ka 2021. aastal (üheksa aastat pärast SWA projekti käivitamist ja 11 aastat pärast Švaabiseinade loomist) leitakse, et grafitit on tänavatel järjest rohkem ning tänavakunstnikud ei piirdu lubatud kohtades ja konkurssidel tegutsemisega.

### Avalik kunst või tänavakunst
Toodud näited võivad jätta mulje, et Augsburgis läheb tänavakunstil hästi, kuid siin võib vaielda, kas kureeritud, reeglitega piiratud ja ettemääratud sõnumiga teosed kuuluvad tänavakunsti või avaliku kunsti kategooriasse, kuna nii Pferseeri tunneli, Friedensfesti seinamaalingute, SWA objektide kui ka Švaabiseinte projekti puhul peavad autorid püsima ettenähtud raamides – tunnelimaalingutel eeldati autoritelt sündsust, Friedensfest keskendub inimõigustele, SWA soovib oma tegevusega seotud teemade kujutamist ja ka Švaabiseinu haldav Die Bunten eeldavad autorilt kvaliteetset teost ja sobivust selle teose naabruses olevate teostega.

Küll aga võivad need projektid anda võimaluse tänavakunstnikel karistuskartuseta harjutada ja vilumust suurendada, mis on samuti üks rühmituse Die Bunten eesmärke.

## Augsburgblume

Augsburgi vastandlikku suhet tänavakunstiga iseloomustab Augsburgblume (ee k *Augsburgi lill*) juhtum: 2010. aasta augustist kuni 2011. aasta detsembrini joonistas Berni McQueen linna seintele, tunnelitesse, postidele, sildadele, müüridele ja muudele pindadele ligi 470 lille. Kui lillejoonistaja viimaks tabati, määrati talle kümnete tuhandete eurode suurune trahv, teiste rikkumiste lisandudes pöörati see vangistuseks, mis hiljem leevendati siiski tingimisi vangistuseks ja ühiskondlikult kasulikuks tööks.

Illegaalne seintele joonistamine tekitas pahameelt paljudes kinnisvaraomanikes, linnavalitsuses ja linnaelanikes, kuid juba paar aastat hiljem kujunes lillest linna omamoodi sümbol, mida võis näha turistidele müüdavatel särkidel, turismikaartidel, kleepsudel. Linna turundusjuht leidis 2012. aastal, et lille sümbolina rakendamine muudab linna kuvandi jõuliseks, üllatavaks ja ebatavaliseks. Selle lille kujundusega müüdi kohaliku pruulikoja Thorbräu õlut Blümchen ('lilleke').

Pärast tuntuse saavutamist hakkas autor pseudonüümi brnzn.optik all legaalseid suuri seinamaalinguid looma ning tegi ka koostööd rühmitusega Die Bunten, aga 2020. aastal tabati ta taas keelatud tänavakunsti tegemast ning mõisteti kolmeks aastaks vangi. Vabanes 2022. aasta sügisel ennetähtaegselt.

## Wuffelpuffelz

Wuffelpuffelz on karvane, suuresilmne, öökullisarnane olend, kelle kujutisega maalinguid ja kleepse leiab Augsburgist ja teistestki Saksamaa linnadest. Selle autor on Augsburgi tänavakunstnik Mista Sed. Ta hakkas sellist olendit joonistama, kuna on suur öökullisõber. Mista Sed on tänavakunstiga tegelenud mitukümmend aastat ning on loonud ka muude loomadega teoseid, Wuffelpuffelze oli ta 2020. aastaks maalinud enam kui 700 korda, suurim neist on kaheksa meetrit kõrge ja viis meetrit lai.

## Augsburgi tänavakunsti vormid
Augsburgi tänavakunstipilt on mitmekesine, tänavatelt leiab kleepse, šablooniga tehtud teoseid (*[[stencil]]*), ''tag''<nowiki/>'e (stilistilisi autogramme), suuri seinamaalinguid näeb peamiselt tellimustöödena või ürituste raames looduna. Samuti on tänavatel esindatud lõngakunst (*[[yarn bombing]]*), plakatite kleepimine (*[[paste up]]*), ühe joonega joonistatud teoseid (*[[one-liner]]*), reklaamide rikkumisi (*[[ad busting]]*) ja väikestele kividele kirjutatud või joonistatud teoseid.

## Üritused
* Friedensfest, mille käigus valmivad suured seinamaalingud
* Tunneli kaunistamise konkurss 2012. aastal Augsburgi rongijaama juures
* SWA konkursid elektrikilbikappide ja pumbajaamade katmiseks
* Švaabiseina stipendium
* Rühmituse Die Bunten korraldatavad töötoad mitmesuguste ürituste juures

## Pilte

Fail:Graffiti in Augsburg 5641 plakatieren verboten.jpg|Silt Augsburgis: "Plakatid keelatud"
Fail:Graffiti in Augsburg 5559.jpg|Soorolle vastustav plakat Augsburgis
Fail:Graffiti in Augsburg 5685 googly eyes.jpg|Postile kleebitud silmad Augsburgis
Fail:Graffiti in Augsburg 5170 yarn bombing.jpg|Lõngakunst Augsburgis
Fail:Graffiti in Augsburg 5591 friedensfest.jpg|Friedensfesti raames valminud teos 2019. aastal
Fail:Graffiti in Augsburg 5575.jpg|Ülevärvitud grafiti Augsburgi vanalinnas
Fail:Graffiti in Augsburg 5519 augs heart.jpg|Süda Augsburgi tänaval
Fail:Graffiti in Augsburg, spraing forbidden 5408.jpg|Šablooniga tehtud teos Augsburgi vanalinna majal kirjaga "Spreikunst keelatud"
Fail:Graffiti in Augsburg 5350.jpg|Ühe joonega tõmmatud teosed rongisillal Augsburgis Lechi jõe kohal
Fail:Graffiti in Augsburg 5396.jpg|Kiri elektrikilbikapil "Kleepsud keelatud"
Fail:Graffiti in Augsburg 5392.jpg|Silt Augsburgis "Kleepsud keelatud"
Fail:Graffiti in Augsburg 5181 die bunten & brnzn.webm|Teos Augsburgis, rühmituse Die Bunten ja Augsburgblume autori BRNZN ühistöö
Fail:Graffiti in Augsburg, stones 2.jpg|Sõnumitega kivid Augsburgis
Fail:Graffiti in Augsburg 4339 robber, rathaus.jpg|Augsburgi raekoda ja šabloonteos
Fail:Graffiti in Augsburg, swa 4486.jpg|SWA konkursi käigus valminud teos pumbajaamal
Fail:Graffiti in Augsburg 4511 sticker nazis pussy.jpg|Natsivastane kleeps Augsburgis
Fail:Graffiti in Augsburg, tags 4545.jpg|Autorite allkirjad ehk *tag*'id Augsburgi vanalinnas
Fail:Graffiti in Augsburg 4588.jpg|Puu Augsburgis
Fail:Graffiti in Augsburg, Schwabenwand, Göggingen 4687.jpg|Švaabisein Göggingeni linnaosas
Fail:Augsburg graffiti IMG 5027.jpg|Kleepsudega kaetud post Augsburgi vanalinnas
Fail:Graffiti in Augsburg 2019, pferseer tunnel 5219.jpg|Pferseeri tunnel rongijaama juures


## Vaata ka

* grafiti
* avalik ruum

## Viited

## Välislingid
Augsburgs Graffiti-Problem wird offenbar wieder größer, Augsburger Allgemeine, 21. juuli 2025